***Csongrád Város Polgármesterétől***  „**M”**

***Száma***: Szo/8-18/2019.

*Témafelelős*: Vinczéné Dudás Katalin

***ELŐTERJESZTÉS***

**Csongrád Városi Önkormányzat Képviselő-testületének**

**2019. július 23-ai rendkívüli ülésére**

***Tárgy***: *Javaslat: A települési támogatás megállapításának, kifizetésének, folyósításának, valamint felhasználásának ellenőrzéséről szóló 5/2015. (II.23.) önkormányzati rendelet módosítására.*

**Tisztelt Képviselő-testület!**

A Jegyzői Iroda, Szociális és Lakásügyi Csoportjának feladata folyamatosan figyelemmel kísérni a lakosság jövedelmi, egészségügyi, szociális helyzetét és javaslatot tenni a *települési támogatás megállapításának, kifizetésének, folyósításának, valamint felhasználásának ellenőrzéséről szóló 5/2015. (II.23.)* önkormányzati rendelet (a továbbiakban: R.) módosítására, kiegészítésére, felmerülő igények esetén új támogatási forma bevezetésére.

Jelen előterjesztésben javaslattal kívánok élni :

- a fogyatékos gyermek családjának nyújtott,

- rendszeres gyermekvédelmi kedvezményhez kapcsolódó települési támogatás módosítására,

- az agyhártyagyulladás elleni (Meningococcus B) Bexsero védőoltáshoz nyújtott támogatás bevezetésére.

**A fogyatékos gyermek családjának nyújtott települési támogatás** azon családoknak kíván segítséget nyújtani, ahol testi, érzékszervi, értelmi fogyatékos, vagy autista, gyermeket nevelnek.

A R. 13.§-a szerint :

 **(1)** Települési támogatás nyújtható annak a fogyatékos gyermeket nevelő családnak, ahol a testi, érzékszervi, értelmi fogyatékos, vagy az autizmussal élő gyermek a 6. életévét nem töltötte be, korai fejlesztése, vagy Sajátos Nevelési Igénye integrált óvodai, illetve szegregált, gyógypedagógiai óvodában megvalósul,

valamint a családban az egy főre jutó havi jövedelem összege nem haladja meg az öregségi nyugdíj mindenki legkisebb összegének az 500 %-át (jelenleg 142.500 Ft).

**(2)** A települési támogatás összege gyermekenként 40.000,- Ft/év.

 **(3)** A fogyatékosság tényét és a korai fejlesztés, vagy sajátos óvodai nevelésének megvalósulását a kérelmezőnek igazolnia kell a Fővárosi Pedagógiai Szakszolgálat (Hallás-, Látás-, Mozgásvizsgáló) Szakértői Bizottsága, vagy Csongrád Megyei Pedagógiai Szakszolgálat Szakértői Bizottsága, vagy a Csongrád Megyei Pedagógiai Szakszolgálat Csongrádi Tagintézménye igazolásával.”

 A rendelet megalkotása óta (2015. év) folyamatosan csökken azok száma, akik ezt az ellátási formát igénylik.

|  |  |  |  |  |  |
| --- | --- | --- | --- | --- | --- |
| **Támogatási forma** | **2015.év** | **2016.év** | **2017.év** | **2018. év** | **2019.év** |
| Települési támogatás-Fogyatékos gyermek | 9 | 6 | 1 | 1 | 0 |

A jelenleg hatályos rendelkezés szerint a gyermek 6 éves életkoráig adható a támogatás. Azok a gyermekek, akikre tekintettel a szülők már korábban részesültek települési támogatásban- a rendelet megalkotása óta - már betöltötték a 6. életévüket.

A szakma helyi képviselőivel: Csongrád Megyei Pedagógiai Szakszolgálat Csongrádi Tagintézményével valamint a Kozmutza Flóra Általános Iskola és Szakiskola Csongrádi Tagintézményével egyeztetést folytattunk a rendeletmódosítás ügyében.

Kozmutza Flóra Általános Iskola és Szakiskola Csongrádi Tagintézményében tanuló csongrádi lakosok száma: **36 fő, ebből**

* Óvodás korú: 8 fő
* Iskoláskorú: 28 fő

Különböző sérüléssel rendelkező csongrádi gyermek összesen: **12 fő**

Az alábbi táblázat a 16 év alatti fogyatékos/autista/halmozottan sérült gyermekek létszámát (12 fő) mutatja be 2019. júniusi 01-ei adatok alapján:

|  |  |  |  |  |  |
| --- | --- | --- | --- | --- | --- |
| **Létszám** | **Testi fogyatékos** | **Érzékszervi fogyatékos** | **Értelmileg akadályozott****/Súlyos, középsúlyos fogyatékos/** | **Autista** | **Halmozottan sérült** |
| 36 fő: ebből  | 1 | 0 | 8 | 2 | 1 |

A fogyatékos gyermek sajátos nevelési igénye, oktatása-fejlesztése 6 éves kor felett is súlyos anyagi terhet ró a családokra.

A nemzeti köznevelésről szóló 2011. évi CXC tv. 45.§ (3) bekezdése értelmében:” A tankötelezettség annak a tanévnek a végéig tart, amelyben a tanuló a tizenhatodik életévét betölti. **A sajátos nevelési igényű tanuló tankötelezettsége meghosszabbítható annak a tanítási évnek a végéig, amelyben a huszonharmadik életévét betölti. A tankötelezettség meghosszabbításáról a szakértői bizottság szakértői véleménye alapján az iskola igazgatója dönt.**

A fenti törvény értelmében a sajátos nevelési igényű gyermekek esetében a tankötelezettség 23 éves életkorig meghosszabbítható szakértői vélemény alapján.

A konzultációt követően a szakma javaslatát figyelembe véve a támogatásra való jogosultság feltételeinél **szükséges a rendeletbe beemelni az értelmileg akadályozott** (azaz középsúlyos vagy súlyos értelmi fogyatékos), **halmozottan sérült** kifejezést valamint az életkor megemelni 6 évről 16 éves korra.

 **Javaslom, hogy a R.13. § (1) és (3) bekezdése helyébe az alábbi rendelkezés lépjen:**

**1)** Települési támogatás nyújtható annak a fogyatékos gyermeket nevelő családnak, ahol a testi, érzékszervi, értelmi fogyatékos (értelmileg akadályozott), vagy autizmussal élő, vagy halmozottan sérült gyermek a 16 életévétnem töltötte be, sajátos nevelési igénye miatt korai fejlesztésben részesül, nevelése a köznevelés keretein belül integrált óvodai, iskolai, illetve szegregált, gyógypedagógiai óvodában/iskolában valósul meg,

valamint a családban az egy főre jutó havi jövedelem összege nem haladja meg az öregségi nyugdíj mindenki legkisebb összegének az 500 %-át.

**(3)** A fogyatékosság tényét és a sajátos nevelési igényének megfelelő ellátását, annak korai fejlesztésben, óvodai /iskolai nevelésben való megvalósulását a kérelmezőnek igazolnia kell a Fővárosi Pedagógiai Szakszolgálat (Hallás-, Látás-, Mozgásvizsgáló) Szakértői Bizottságai, vagy Csongrád Megyei Pedagógiai Szakszolgálat Szakértői Bizottsága, vagy a Csongrád Megyei Pedagógiai Szakszolgálat Csongrádi Tagintézménye által kiállított szakértői vélemények csatolásával.

**A módosítással az életkor 6 évről 16 évre emelkedne, kiterjedne az iskoláskorú, értelmileg akadályozott (középsúlyos vagy súlyos értelmi fogyatékos),vagy halmozottan sérült gyermekekre is.** (A támogatás összege változatlanul 40.000 Ft/gyermek maradna.)

A fertőző betegségek és a járványok megelőzése érdekében szükséges járványügyi intézkedésekről szóló 18/1998. (VI.3.) NM. rendelet 5.§-a értelmében a bárányhimlő elleni védőoltás 2019. szeptember 01. napjától bekerült az életkorhoz kötötten kötelező védőoltások körébe.

A fentiek miatt jelen előterjesztésben javaslattal kívánok élni a **R. 16/A.§-ban szabályozott *bárányhimlő elleni védőoltáshoz nyújtott települési támogatás* 2019. szeptember 01. napjától történő hatályon kívül helyezésére.**

**Ezzel egyidejűleg hatályát veszti :**

* **a R. 4.§ f) pontja,**
* **a R. 5.§ h) pontja.**

A házi gyermekorvosokkal, Védőnői Szolgálattal egyeztetve a nem kötelező védőoltások közül az agyhártyagyulladás elleni védőoltáshoz nyújtott anyagi támogatás nagymértékű segítséget jelentene a szülők számára, tekintettel arra, hogy ez az oltóanyag (2-3 vakcinás) igen költséges. Ez a betegség bár ritka, de rendkívül gyors lefolyású, súlyos szövődményei lehetnek illetve halálos kimenetellel is végződhet. A leginkább veszélyeztettek a csecsemők.

Az agyhártyagyulladás (Meningococcus B) elleni Bexsero védőoltást első alkalommal a csecsemő 3-3,5 hónapos, a második oltást 5-6 hónapos korban szükséges beadatni. Az első két oltás már kellő védettséget nyújt a csecsemő számára, majd kisded korban szükséges még egy oltást megismételni a teljeskörű immunizálás érdekében.

1 darab oltóanyag ára a helyi gyógyszertárak árai alapján 27.000-30.000 Ft.

A Védőnői Szolgálat nyilvántartása szerint 6 hónap alatti csecsemők száma 2019. július 15-én 66.

A fentiek miatt javaslom az Agyhártyagyulladás (Meningococcus B) elleni Bexsero védőoltáshoz nyújtott települési támogatás bevezetését.

Az átoltottság érdekében javaslom, hogy az első oltást a szülő fizesse meg és a második oltáshoz nyújtson támogatást a képviselő-testület.

A 2019.évi költségvetésben *Települési támogatás szakfeladatra* elkülönített pénzügyi keret biztosítja ezen új védőoltás valamint a fogyatékos gyermekek családjának nyújtott települési támogatás fedezetét.

**Javaslom, hogy a R. az alábbi 16/B.§-al kerüljön kiegészítésre 2019. szeptember 01. napjától:**

16/B.§ Agyhártyagyulladás elleni védőoltás támogatására nyújtott települési támogatás

(1) Az agyhártyagyulladás elleni védőoltás támogatására nyújtott települési támogatásra jogosult az a kérelmező:

- aki a kérelem benyújtásakor és azt megelőző 6 hónapban Csongrád városban lakóhellyel rendelkezik és életvitelszerűen lakóhelyén él,

- az egy főre számított havi családi jövedelme nem haladja meg az öregségi nyugdíj mindenkori legkisebb összegének 450%-át,

- aki házi gyermekorvosi igazolással tanúsítja, hogy az első oltóanyag már beadásra került a gyermek 3-4 hónapos kora között,

- aki Csongrád város közigazgatási területén működő gyógyszertári igazolást csatol be a Bexsero oltóanyag költségéről.

(2) A támogatás összege a 2. oltóanyag teljes költsége, legfeljebb 30.000 Ft/db .

**Javaslom, hogy a R. 4.§ (15) bekezdés kerüljön kiegészítésre az alábbi *h)* ponttal 2019. szeptember 01. napjától:**

h) Az agyhártyagyulladás elleni védőoltás támogatására nyújtott települési támogatást a tárgy hónapot követő hónap 5. napjáig kell folyósítani az oltóanyagot biztosító gyógyszertár számlájára.

**Javaslom, hogy a R. 5.§ kerüljön kiegészítésre az alábbi *j)* ponttal 2019. szeptember 01. napjától:**

 j) Agyhártyagyulladás elleni védőoltás támogatására nyújtott települési támogatás.

A képviselő-testület 2019. júniusi ülésén fogadta el a R. 20.§-ban szabályozott rendszeres gyermekvédelmi kedvezményhez kapcsolódó települési támogatást, mint új ellátási formát**.**

**20. §** Rendszeres gyermekvédelmi kedvezményhez kapcsolódó települési támogatás

(1) A tárgyév augusztus 01. napján rendszeres gyermekvédelmi kedvezményre jogosult gyermek szülője/törvényes képviselője egyszeri természetbeni (élelmiszervásárlási) települési támogatásra jogosult.

(2) A természetbeni települési támogatás összege gyermekenként nem lehet kevesebb, mint 3.000,- Ft és nem lehet több, mint 5.000,-Ft. Kifizetése az Erzsébet utalvány átadásával egy időben esedékes tárgyév augusztus hónapban.

2019. július 2-án az Országgyűlés elfogadta Magyarország 2020. évi központi költségvetésének megalapozásáról szóló 2019. évi LXVI. törvényt. Ezen törvény 32.§-a módosította a Gyvt.19-20 §-át, melynek értelmében a természetbeni, Erzsébet utalvány helyébe pénzbeli támogatás kerül kifizetésre.

A fentiek miatt indokolt a R. 20.§ (2) bekezdésének módosítása, mely tulajdonképpen technikai jellegű módosítás.

**Javaslom, hogy a R. 20.§ (2) bekezdésében „Erzsébet utalvány”szövegrész helyébe „pénzbeli támogatás”szöveg lépjen.**

A rendeletmódosítást követően a rendszeres gyermekvédelmi kedvezményben részesülő családok gyermekenként 6.000 Ft, hátrányos/halmozottan hátrányos helyzet esetén 6.500 Ft pénzbeli támogatást kapnak állami költségvetés terhére. Ezzel egyidejűleg, a helyi rendelet 20.§-a alapján - önkormányzati költségvetés terhére – gyermekenként 3.000- 5.000 Ft összegű természetbeni támogatás kerül kifizetésre.

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 5/2015. (II.23.) önkormányzati rendeletmódosítását.

**Tisztelt Képviselő-testület!**

A Szociális és Lakásügyi Csoport folyamatosan figyelemmel kíséri a lakosság egészségügyi, szociális helyzetét, jövedelmi viszonyait, igényeit és a változások függvényében javaslatot tesz a rendelet módosítására, kiegészítésére.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

 A képviselő-testület a helyi lakosság megváltozott szociális, egészségügyi körülményeinek figyelembe vételével nyomon követi, aktualizálja a helyi rendeletét, annak érdekében, hogy a települési támogatások célzottan, a rászoruló családokhoz eljussanak. Ezért szükségessé vált : -a Fogyatékos gyermek családjának nyújtott települési támogatásra való jogosultság feltételeinek újraszabályozása(az értelmileg akadályozott,halmozottan sérült definíció beemelése a rendeletbe,a támogatásra jogosító életkor megemelése 6 évről 16 évre).

- a 2019. szeptember 01. napjától kötelezővé vált bárányhimlő elleni védőoltáshoz nyújtott települési támogatás helyett lehetőséget nyújtunk azon családoknak, akiknek, megterhelő kiadás az agyhártyagyulladás (Meningococcus B) elleni védőoltás költsége.

***2. Rendelet-tervezet megalkotása környezeti és egészségügyi következményei:***

Tervezett rendelet megalkotása adminisztratív terheket befolyásoló hatásai: nem növeli

***3. Jogszabály megalkotásának szükségessége, a rendeletalkotás elmaradásának várható következményei:***

Javaslatomban részleteztem a rendelet megalkotásának szükségességét.

***4. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek biztosítottak.

Kérem a Tisztelt Képviselő-testületet, hogy az előterjesztést vitassa meg és alkossa meg rendeletét a települési támogatás megállapításának, kifizetésének, folyósításának, valamint felhasználásnak ellenőrzéséről szóló 5/2015. (II.23.) önkormányzati rendeletmódosítására.

Csongrád, 2019. július 12.

 Bedő Tamás

 polgármester

**Csongrád Városi Önkormányzat Képviselő-testülete**

**…./2019. (……) önkormányzati rendelete**

**A települési támogatás megállapításának, kifizetésének, folyósításának,**

**valamint felhasználásának ellenőrzéséről szóló 5/2015.(II.23.)önkormányzati rendelet módosításáról.**

*(t e r v e z e t)*

Csongrád Városi Önkormányzat Képviselő-testülete az Alaptörvény 32. cikk (2) bekezdésében biztosított jogalkotói hatáskörében eljárva, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében, a szociális igazgatásról és szociális ellátásokról szóló 1993. évi III. törvény 25.§ (3) bekezdés b) pontjában, 32.§ (3) bekezdésében, 45. §-ában és 132. § (4) bekezdés g) pontjában kapott felhatalmazás alapján eljárva a következőket rendeli el.

**1.§ A rendelet 4.§ -a az alábbi h) ponttal egészül ki:**

h) Az agyhártyagyulladás elleni védőoltás támogatására nyújtott települési támogatást a tárgy hónapot követő hónap 5. napjáig kell folyósítani az oltóanyagot biztosító gyógyszertár számlájára.

**2.§ A rendelet 5.§ -a az alábbi j) ponttal egészül ki:**

j) Agyhártyagyulladás elleni védőoltás támogatására nyújtott települési támogatás

**3.§ A rendelet 13. § (1) bekezdése helyébe az alábbi rendelkezés lép:**

1) Települési támogatás nyújtható annak a fogyatékos gyermeket nevelő családnak, ahol a testi, érzékszervi, értelmi fogyatékos (értelmileg akadályozott), vagy autizmussal élő, vagy halmozottan sérült gyermek a 16 életévétnem töltötte be, sajátos nevelési igénye miatt korai fejlesztésben részesül, nevelése a köznevelés keretein belül integrált óvodai, iskolai, illetve szegregált, gyógypedagógiai óvodában/iskolában valósul meg,

valamint a családban az egy főre jutó havi jövedelem összege nem haladja meg az öregségi nyugdíj mindenki legkisebb összegének az 500 %-át.

**4.§ A rendelet 13. § (3) bekezdése helyébe az alábbi rendelkezés lép:**

(3) A fogyatékosság tényét és a sajátos nevelési igényének megfelelő ellátását, annak korai fejlesztésben, óvodai /iskolai nevelésben való megvalósulását a kérelmezőnek igazolnia kell a Fővárosi Pedagógiai Szakszolgálat (Hallás-, Látás-, Mozgásvizsgáló) Szakértői Bizottságai, vagy Csongrád Megyei Pedagógiai Szakszolgálat Szakértői Bizottsága, vagy a Csongrád Megyei Pedagógiai Szakszolgálat Csongrádi Tagintézménye által kiállított szakértői vélemények csatolásával.

**5.§ A rendelet az alábbi 16/B.§-al egészül ki:**

 16/B.§ Agyhártyagyulladás elleni védőoltás támogatására nyújtott települési támogatás

(1) Az agyhártyagyulladás elleni védőoltás támogatására nyújtott települési támogatásra jogosult az a kérelmező:

- aki a kérelem benyújtásakor és azt megelőző 6 hónapban Csongrád városban lakóhellyel rendelkezik és életvitelszerűen lakóhelyén él,

- az egy főre számított havi családi jövedelme nem haladja meg az öregségi nyugdíj mindenkori legkisebb összegének 450%-át ,

- aki házi gyermekorvosi igazolással tanúsítja, hogy az első oltóanyag már beadásra került a gyermek 3-4 hónapos kora között,

- aki Csongrád város közigazgatási területén működő gyógyszertári igazolást csatol be a (Menningococcus B elleni) Bexsero oltóanyag költségéről.

(2) A támogatás összege a 2. számú oltóanyag teljes költsége, legfeljebb 30.000 Ft/db .

**6.§ A rendelet 20.§ (2) bekezdésében „Erzsébet utalvány” szövegrész helyébe „pénzbeli támogatás”szöveg lép.**

**7.§ A rendelet 4.§ f) pontja , 5.§ h) pontja, 16/A.§-a hatályát veszti.**

**Záró rendelkezés**

**8.§** (1) Ez a rendelet –a (2) bekezdésben meghatározott kivétellel- 2019. augusztus 01. napján lép hatályba és az azt követő napon hatályát veszti.

(2) Ezen rendelet1.§, 2.§, 5.§ és 7§.a 2019. szeptember 1-jén lép hatályba.

Bedő Tamás Dr. Juhász László

polgármester jegyző

**Záradék:**

A rendelet kihirdetésének napja 2019…….

Dr. Juhász László

 jegyző